KIRJALLINEN KYSYMYS E-4083/00 esittäjä(t): Ioannis Souladakis (PSE) komissiolle. Somalian tilanteen vakaantuminen.



Virallinen lehti nro 235 E , 21/08/2001 s. 0062 - 0063



KIRJALLINEN KYSYMYS E-4083/00 esittäjä(t): Ioannis Souladakis (PSE) komissiolle (10. tammikuuta 2001) Aihe: Somalian tilanteen vakaantuminen Viimeaikainen kehitys Somaliassa on vapauttamassa maan siitä anarkiasta, joka siellä on vallinnut jo kymmenen vuoden ajan. Abdiqassim Salad Hassanin asettaminen maan presidentin virkaan on ensimmäinen vaihe Somaliassa alkavassa pitkässä ja helposti järkkyvässä siirtymäkaudessa, jonka kautta pyritään palaamaan laillisuuteen ja rauhantilaan. Nämä ensimmäiset yritykset palauttaa Somalia laillisuuden tilaan ovat tähän mennessä tukeutuneet arabimaiden myötävaikutukseen. Euroopan maat ovat pysytelleet alueesta loitolla vuoden 1993 traagisten tapahtumien jälkeen, joiden aikana monet amerikkalaiset sotilaat menettivät henkensä. Aikooko komissio käynnistää jonkin aloitteen, jolla Somaliaa autetaan sen yrityksessä vapautua anarkiasta? Poul Nielsonin komission puolesta antama vastaus (5. maaliskuuta 2001) Komissio pitää Abdiqasim Salad Hassanin valintaa Somalian presidentiksi ja siirtymävaiheen hallituksen kokoamista tärkeänä askelena hallinnon ja kansallisen yhtenäisyyden palauttamisessa rauhanomaisten neuvottelujen ja sopimusten avulla. Komissio yhtyy täysin puheenjohtajavaltion Euroopan unionin puolesta 8. syyskuuta 2000 antamaan julkilausumaan Somalian tilanteen viimeaikaisesta kehityksestä. Julkilausumassa todettiin seuraavaa: - Unioni toivottaa valitulle presidentille menestystä ja toivoo, että hän edistää kansallista yhtenäisyyttä ja valtion jälleenrakentamista. - Unioni on valmis avaamaan vuoropuhelun Somalian uusien viranomaisten kanssa ja tukemaan heidän jälleenrakentamisponnistelujaan sekä jatkamaan kunnostamistoimien tukemista kaikilla niillä Somalian alueilla, joilla olot ovat vakiintuneet. - Unioni kehottaa Somalimaan ja Puntlandin viranomaisia sekä siirtymävaiheen hallitusta käynnistämään rakentavan vuoropuhelun tavoitteena palauttaa kansallinen yhtenäisyys rauhan vallitessa ja säilyttää jo saavutetut vakauden edellytykset. - Unioni kehottaa rauhanprosessin ulkopuolelle jääneitä aseellisten ryhmittymien päälliköitä liittymään prosessiin. - Komissio jatkaa tukeaan Somalialle. Joulukuussa 2000 se hyväksyi kolmannen jälleenrakennusohjelman, jonka arvo on 24,8 miljoonaa euroa ja jossa keskitytään paikallisyhteisöihin ja kansalaisyhteiskuntaan. Komission edustajat ovat jo luoneet yhteyksiä presidentti Abdiqasimiin ja uuteen hallitukseen. Afrikan sarveen tekemällään virkamatkalla kehitysavusta vastaava komission jäsen tapasi presidentti Abdiquasimin Djibutissa 7. lokakuuta 2000. AKT-maiden ryhmä on suhtautunut myönteisesti komission ehdotukseen myöntää Somalialle 50 miljoonaa euroa, koska se ei voinut saada avustusta kahdeksannen Euroopan kehitysrahaston varoista. Komissio käsittelee parhaillaan siirtymävaiheen hallitukselle annettavaa teknistä apua koskevaa pyyntöä. Komissio on valmis tarkastelemaan kaikkia kohtuudenmukaisia avustuspyyntöjä, joilla edistetään valtion jälleenrakentamista ja kansallista yhtenäisyyttä rauhanomaisin keinoin.